b'\n_START_ARTICLE_\nEtambutol\n_START_SECTION_\nKlini\xc4\x8dna uporaba\n_START_PARAGRAPH_\nEtambutol deluje proti bakteriji Mycobacterium tuberculosis, ki povzro\xc4\x8da tuberkulozo. Obi\xc4\x8dajno se kombinira z drugimi protituberkuloznimi zdravili, kot so izoniazid, rifampicin in pirazinamid. Uporablja se zlasti v kombinacijah, ki se dajejo zlasti na za\xc4\x8detku zdravljenja; tako zdravljenje traja praviloma 2 meseca in sestoji iz treh ali \xc5\xa1tirih proti tuberkuloznih zdravil. Nato sledi ve\xc4\x8dmese\xc4\x8dno nadaljevalno zdravljenje, ki praviloma sestoji iz dveh zdravil._NEWLINE_Uporablja se tudi pri oku\xc5\xbebah, ki jih povzro\xc4\x8data Mycobacterium avium-intracellulare in Mycobacterium kansasii.\n_START_SECTION_\nMehanizem delovanja\n_START_PARAGRAPH_\nMehanizem delovanja naj bi temeljil na motenju bakterijske celi\xc4\x8dne presnove, in sicer zavira delovanje encimov arabinozil transferaz, ki so pomembni za tvorbo bakterijske celi\xc4\x8dne stene.\n_START_SECTION_\nOdpornost proti zdravilu\n_START_PARAGRAPH_\nOdpornost proti etambutolu je redka, pogostej\xc5\xa1a pa je pri bakterijskih sevih, ki so razvili odpornost tudi proti izoniazidu in rifampicinu.'